Na temelju članka 59. st. 2. t. 11. Zakona o znanstvenoj djelatnosti i visokom obrazovanju („Narodne novine“ br. 123/03., 198/03., 105/04., 174/04., 2/07- Odluka USHR, 46/07., 45/09 i 63/11 , 94/13 i 139/13, 101/14, 65/15 i 131/17) i članka 54. Statuta Sveučilišta u Zadru (pročišćeni tekst veljača 2018.), Senat Sveučilišta u Zadru na X. sjednici u akademskoj godini 2017./2018. održanoj 17. srpnja 2018. godine donosi

**PRAVILNIK**

**o načinu izbora članova Senata**

**OPĆE ODREDBE**

**Članak 1.**

(1) Ovim Pravilnikom se pobliže uređuje način izbora članova Senata Sveučilišta u Zadru.

(2) Navođenje imenica u muškom rodu u ovom Pravilniku ne može se ni u kojem smislu tumačiti kao osnova za spolnu/rodnu diskriminaciju ili privilegiranje.

**IZBORNE KATEGORIJE I NAČIN DELEGIRANJA**

**Članak 2.**

(1) Sveučilišni odjeli biraju iz redova nastavnika u znanstveno-nastavnim zvanjima (profesor u trajnom zvanju, redovit profesor, izvanredni profesor i docent) svaki po jednog predstavnika.

(2) Nastavnici u nastavnim zvanjima (predavači, viši predavači, lektori, viši lektori i profesori visoke škole) biraju jednog predstavnika.

(3) Suradnici u nastavi (asistenti i poslijedoktorandi) biraju jednog predstavnika.

(4) Djelatnici izvan nastave biraju jednog predstavnika.

(5) Studenti preddiplomskih i diplomskih sveučilišnih i stručnih studija te integriranih

preddiplomskih i diplomskih sveučilišnihstudija biraju četiri predstavnika.

(6) Studenti poslijediplomskih studija biraju dva predstavnika.

**IZBORNO POVJERENSTVO**

**Članak 3.**

(1) Rektor imenuje Povjerenstvo za izbor članova Senata Sveučilišta u Zadru u čijem su sastavu:

- 2 predstavnika nastavnika u znanstveno-nastavnom zvanju,

- 1 predstavnik nastavnika iz redova nastavnih zvanja,

- 1 predstavnik suradnika iz suradničkih zvanja,

- 1 predstavnik studenata preddiplomskih i diplomskih studija (na prijedlog Studentskog zbora),

- 1 predstavnik studenata poslijediplomskih studija i

- 1 predstavnik djelatnika izvan nastave.

(2) Izborno povjerenstvo:

- brine za zakonitu pripremu i provođenje izbora za članove Senata,

- propisuje i objavljuje obvezatne upute za rad biračkih odbora,

- propisuje obrasce u postupku pripreme i provedbe izbora,

- određuje biračke odbore po izbornim jedinicama, osim na sveučilišnim odjelima i kad se

 radi o izboru studenata sukladno čl. 8. ovog Pravilnika,

- nadzire rad biračkih odbora,

- obavlja sve tehničke pripreme za provođenje izbora,

- prikuplja rezultate glasovanja sa biračkih mjesta,

- sastavlja izvješće o rezultatima provedenih izbora i predlaže Senatu verifikaciju izabranih

 članova,

- obavlja i druge poslove u svezi provedbe izbora.

**ODLUKA O POKRETANJU IZBORA**

**Članak 4.**

(1) Odluku o pokretanju redovnih izbora članova Senata donosi Senat najkasnije 60 dana prije isteka mandata postojećeg saziva Senata.

(2) Odlukom se određuju izborne jedinice i nositelji aktivnosti po izbornim jedinicama, rokovi za podnošenje kandidatura, rokovi za provođenje izbora, obveze Izbornog povjerenstva i nositelja aktivnosti i druge radnje u svezi s provođenjem izbora.

(3) Odluka se objavljuje na mrežnim stranicama Sveučilišta.

(4) Ako se u prvom izbornom krugu ne izaberu svi predstavnici za članove Senata, Senat, nakon prihvaćanja izvješća o rezultatima izbora prvog kruga donosi odluku o raspisivanju drugoga izbornog kruga.

**Članak 5.**

(1) U drugom izbornom krugu u pravilu se ne mogu isticati nove kandidature osim u slučaju kad u prvom izbornom krugu nije bilo prijavljenih kandidata, te iznimno i u okolnostima navedenim u članku 7. stavku 8.

(2) Ako član Senata prestane obavljati dužnost prije isteka svog mandata Senat donosi odluku kojom se raspisuju izvanredni izbori za to mjesto.

**KANDIDIRANJE I IZBOR**

**Članak 6.**

(1) Kandidati za članove Senata mogu biti samo zaposlenici Sveučilišta u radnom odnosu s punim radnim vremenom, odnosno nastavnici koji na Sveučilištu ostvaruju najmanje 75% nastavne norme, te redoviti studenti Sveučilišta.

(2) Kandidat ne može biti: član Senata po položaju, prorektor i predstavnik Sindikata u djelatnosti znanosti i visokog obrazovanja koji sudjeluju u radu Senata.

**Sveučilišni odjeli**

**Članak 7.**

(1) Kandidati za članove Senata–predstavnici sveučilišnih odjela, kandidiraju se sami ili na prijedlog jednog ili više članova stručnog vijeća Odjela.

(2) Kandidati su dužni uz prijavu svoje kandidature, odjelu dostaviti *curriculum vitae* i priložiti program rada za mandatno razdoblje na koje se biraju.

(3) U slučaju da kandidata predlažu druge osobe potrebno je priložiti suglasnost kandidata s njihovim prijedlogom.

(4) Postupak izbora predstavnika odjela provodi se na sjednici stručnog vijeća odjela tajnim glasovanjem.

(5) Svi kandidati koji ispunjavaju uvjete za članove Senata uvrštavaju se na glasački listić, po abecednom redu prezimena.

(6) Izabran je onaj kandidat koji dobije većinu glasova ukupnog broja članova stručnog vijeća

(7) Ako se u prvom izbornom krugu ne izabere kandidat iz razloga što su dva ili više kandidata dobila isti broj glasova ide se u drugi izborni krug.

(8) U slučaju da je na odjelu bila istaknuta samo jedna kandidatura i da nakon glasovanja u prvom krugu kandidat nije dobio propisanu većinu glasova, u drugom izbornom krugu ponavlja se kandidacijski postupak uz mogućnost isticanja novih kandidatura.

(9) U drugom izbornom krugu izabran je nastavnik koji dobije većinu glasova nazočnih članova stručnog vijeća.

(10) Ako u drugom izbornom krugu dva ili više nastavnika dobiju isti najveći broj glasova, glasovanje se ponavlja na istoj sjednici za nastavnike koji su dobili isti najveći broj glasova.

(11) Ako u ponovljenom glasovanju u drugom izbornom krugu dva ili više nastavnika dobiju isti najveći broj glasova smatra se izabranim nastavnik u višem zvanju, a ako su istom zvanju onda se izabranim smatra nastavnik koji je duže u znanstveno-nastavnom zvanju, ako je dobio najmanje 30% glasova ukupnog broja članova stručnog vijeća.

(12) Ako se na odjelu i u drugom izbornom krugu prijavi samo jedan kandidat koji ne bude izabran ili se ne prijavi nitko, dužnost predstavnika odjela u Senatu preuzima pročelnik odjela na rok od godinu dana.

(13) Protekom mandata iz prethodnog stavka Senat raspisuje izvanredne izbore samo za taj odjel.

**Studenti**

**Članak 8.**

Kandidate za članove Senata iz redova studenata preddiplomskih i diplomskih sveučilišnih i stručnih studija i integriranih preddiplomskih i diplomskih sveučilišnih studija predlaže i bira Studentski zbor u skladu s posebnim Zakonom i Statutom Studentskog Zbora.

**Članak 9.**

(1) Kandidate za članove Senata iz redova studenata poslijediplomskih studija predlažu sami kandidati, ili drugi studenti poslijediplomskih studija.

(2) Svi kandidati za članove Senata uvrštavaju se na glasački listić, po abecednom redu prezimena, uz naziv poslijediplomskog studija.

(3) Kandidata za članove Senata biraju studenti poslijediplomskih studija, na zajedničkoj sjednici, tajnim glasovanjem, većinom glasova nazočnih studenata.

(4) Ako u drugom izbornom krugu dva ili više studenata dobiju isti najveći broj glasova, glasovanje se ponavlja na istoj zajedničkoj sjednici za studente koji su dobili isti najveći broj glasova.

**Nastavnici u nastavnim zvanjima**

**Članak 10.**

(1) Kandidate za članove Senata iz redova nastavnika u nastavnim zvanjima predlažu sami kandidati, ili drugi nastavnici u nastavnim zvanjima.

(2) Svi kandidati za članove Senata uvrštavaju se na glasački listić, po abecednom redu prezimena.

(3) Kandidata za člana Senata iz redova predloženih nastavnika u nastavnim zvanjima biraju nastavnici u nastavnim zvanjima, na zajedničkoj sjednici, tajnim glasovanjem, većinom glasova izbornog tijela.

(4) U drugom izbornom krugu izabran je nastavnik koji dobije većinu glasova nazočnih nastavnika.

(5) Ako u drugom izbornom krugu dva ili više nastavnika dobiju isti najveći broj glasova, glasovanje se ponavlja na istoj zajedničkoj sjednici za nastavnike koji su dobili isti najveći

broj glasova.

(6) Ako u ponovljenom glasovanju u drugom izbornom krugu dva ili više nastavnika dobiju isti najveći broj glasova izabranim se smatra nastavnik u višem zvanju, a ako su u istom zvanju onda se izabranim smatra nastavnik koji je duže u nastavnom zvanju, ako je dobio najmanje 15% glasova ukupnog broja nastavnika.

**Suradnici u suradničkim zvanjima**

**Članak 11.**

(1) Kandidaturu za članove Senata iz redova suradnika mogu istaknuti sami kandidati ili ih mogu predložiti drugi suradnici u suradničkim zvanjima.

(2) Svi kandidati za članove Senata uvrštavaju se na glasački listić, po abecednom redu prezimena.

(3) Kandidata za člana Senata iz redova predloženih suradnika biraju suradnici, na zajedničkoj sjednici, tajnim glasovanjem, većinom glasova izbornog tijela.

(4) U drugom izbornom krugu izabran je suradnik koji dobije većinu glasova nazočnih suradnika.

(5) Ako u drugom izbornom krugu dva ili više suradnika dobiju isti najveći broj glasova, glasovanje se ponavlja na istoj zajedničkoj sjednici za suradnike koji su dobili isti najveći broj

glasova.

(6) Ako u ponovljenom glasovanju u drugom izbornom krugu dva ili više suradnika dobiju isti najveći broj glasova izabranim se smatra suradnik u višem zvanju, a ako su u istom zvanju onda se izabranim smatra suradnik koji je duže u suradničkom zvanju, ako je dobio najmanje 15% glasova ukupnog broja suradnika.

**Djelatnici izvan nastave**

**Članak 12.**

(1) Kandidaturu za članove Senata iz redova djelatnika izvan nastave mogu istaknuti sami kandidati ili ih mogu predložiti drugi.

(2) Svi kandidati za članove Senata uvrštavaju se na glasački listić, po abecednom redu prezimena.

(3) Kandidate za članove Senata biraju djelatnici izvan nastave, na zajedničkoj sjednici, tajnim glasovanjem, većinom glasova izbornog tijela.

(4) U drugom izbornom krugu izabran je radnik koji dobije većinu glasova nazočnih djelatnika.

(5) Ako u drugom izbornom krugu dva ili više djelatnika dobiju isti najveći broj glasova, glasovanje se ponavlja na istoj zajedničkoj sjednici za djelatnike koji su dobili isti najveći broj glasova.

(6) Ako u ponovljenom glasovanju u drugom izbornom krugu dva ili više djelatnika dobiju isti najveći broj glasova smatra se izabranim djelatnik koji ima više radnog staža na Sveučilištu, ako je dobio najmanje 15% glasova ukupnog broja djelatnika izvan nastave.

**PRIJELAZNE I ZAVRŠNE ODREDBE**

**Članak 13.**

Pravilnik stupa na snagu danom donošenja i primjenjivat će se na postupke izbora članova Senata započete nakon stupanja na snagu ovoga Pravilnika, iznimno i na izbore koji su u tijeku ako prethodnim aktom nije bila regulirano određeno pitanje.

Danom donošenja ovog Pravilnika prestaje važiti pročišćeni tekst Pravila o načinu izbora članova Senata, KLASA:602-04/14-04/100; URBROJ:2198-1-79-09/14-01 od 18. prosinca 2014.

KLASA: 012-01/18-02/05

URBROJ: 2198-1-79-06/18-01

 Rektorica

 *Prof. dr. sc. Dijana Vican*